«Avto oltmish oy» MChJ ishi bo‘yicha sud hukmi o‘qildi

Kun.uz muxbiri xabariga ko‘ra, sudlanuvchilar J.Bahodirov (1996 yilda Toshkent shahrida tug‘ilgan, “Avto oltmish oy” MChJ rahbari), O.Mirzayev (1986 yilda Toshkent shahrida tug‘ilgan, ishsiz), E.Qurbonov (1980 yilda Toshkent shahrida tug‘ilgan, ishsiz), M.Gulmirzayeva (1985 yilda Toshkent viloyatida tug‘ilgan, “Avto oltmish oy” MChJ bosh hisobchisi) va M.Hakimova (1981 yilda Toshkent shahrida tug‘ilgan, “Avto oltmish oy” MChJ maslahatchisi)ga nisbatan jinoyat ishi jinoyat ishlari bo‘yicha Chilonzor tuman sudi sudyasi D.Valiyev tomonidan ko‘rib chiqildi.
E'lon qilingan sud hukmiga ko‘ra:
Jinoyat oqibatida jabrlanuvchilarga yetkazilgan moddiy zarar sudlanuvchilardan solidar tartibda undirilishi hamda jinoyat ishi yuzasidan xatlangan pul mablag‘lari va mol-mulk sotuvidan tushgan pullarni proporsional tartibda jabrlanuvchilarga taqsimlash belgilandi.
Mazkur jinoiy ish bo‘yicha sudga raislik qiluvchi tomonidan manfaatdor taraflarga yetkazilgan moddiy va ma'naviy zarar bo‘yicha fuqarolik tartibida sudga murojaat qilish huquqiga ega ekanliklari hamda sudlanuvchilar va boshqa tomonlarga hukm ustidan shikoyat qilishning qonunda belgilangan tartibi va muddati tushuntirildi, deyiladi xabarda.
Tergov ma'lumotiga ko‘ra, “Avto oltmish oy” MChJ ta'sischisi va boshqa mansabdorlari fuqarolarga foizsiz, pulini 5 yil davomida bo‘lib-bo‘lib to‘lash sharti bilan avtotransport olib berishni va'da qilib, odamlardan transport vositasi turiga qarab 2 mln so‘mdan 10 mln so‘mgacha pul olgan, 16 mingdan ortiq mijozdan jami 57 milliard 412 million so‘m yig‘ilgan.
Jabrlanuvchilarga yetkazilgan umumiy zararning undirilgan qismi 34 milliard 148 million so‘m bo‘lib, shundan naqd pul shaklidagisi 26 milliard so‘m, xatlangan mol-mulklar esa 8 milliard 148 million so‘mdan iborat. Kamomad 23 mlrd 264 mln so‘mni tashkil etgan.